c: text/html

text:
Zosap Missionary Pi Puii (Miss G.P. Roberts) chuan India ram huna January 29 zan dar 8 khan Chatuan ram a pan ta. Pi Puii (Miss Gwyneth Parul Roberts) hi kan missionary-te zingah chuan a lar ber pawl a ni. A awm rei a, Durtlang Hospital a awp \hain damloten a rawngbawlna azarah damna an chang nasa a, Zoram khaw tinah hian Pi Puii enkawl dam an awm deuh vek a, a hmingthang em em a ni. Zoram Hmar chan Missionary-te zingah 19-na a ni.
Pi Puii hi Welsh mi ni mah se, a nu leh pa (Rev. F. W. Roberts) te hi Syhlet (chutih laia India ram)-a Missionary an ni a. Pi Puii pawh hi kum 1910, November 1-ah Syhlet-ah a piang a, a hming ‘Parul’ tih pawh hi Bengali hming a put tel a ni. Pi Puii hian Primary School atanga High School thlengin North Wales-a Rhyl khuaah a kal a. North Wales-a Bangor khua University College atangin I.Sc. a zo bawk a. Heta tang hian Cardiff khuaa National School of Medicine a zawm a, kum 1930-ah B.Sc. a zo va, kum 1933-ah M.B.B.Ch. degree a la leh bawk a ni.
Pi Puii hian India rama hmeichhe hmai khuhho, an pasalten an rah beh tlat zinga rawngbawl turin Pathianin a ko niin a inhria a. Hospital hrang hranga ‘experience’ nei tur khawpa a thawh hnu chuan Wales Presbyterian Kohhranah Missionary turin a inpe ta a. Missionary-a an tirh chhuah hmain Kohhran chuan zir leh turin London School of Tropical Medicine chu an zawmtir ve leh rih a. A zir zawh chuan Mizorama Durtlang Hospital-a thawk turin an rawn tir ta a.
Kum 1938-ah Mizoramah lo chhuakin December thla bul lamah Durtlang a lo thleng a. Hetih lai hian Durtlang Damdawi Inah Doctor an awm lo va, Damdawi In building pawh a la nep hle. Pi Puii a lo thlen hlim hian Pi Hruaii (Miss Gladys M. Evans) chu Dawmdawi In vawngtu a ni a. Ani hian Nurse Training-na tha tak a lo siam tawh a. Pi Puii pawhin Nursing School a rawn ngai pawimawh em em a. An pahnih hian theih tawp chhuahin Nursing School chu an enkawl a. Sapram Nurse zirlai bu chu Mizotawngin an letling a, kum 4 zir turin an buatsaih a. Kum 1981 thleng khan he Nursing School hi Mizorama Nurse puitling zirna awmchhun a ni. Damdawi In pawhin Nurse thawktu an lo indaih chho ve ta zel a ni.
Pi Puii hi inzai (surgery) thiam a ni bawk a, dam lo tam tak a zai dam a, a inpekna leh a thawhrimna chuan mite fak a hlawh thin hle. Mizoramah TB vei an tam tih hriain a enkawlna Ward hran a siam bawk a. Hmanraw tha an nei lo chungin TB vei tam tak an enkawl dam a. Hetih lai hian miten TB vei dam lote chu an \ih em em a, Pi Puii chuan enhranna tel miah lovin a enkawl thin a, nurse te leh mi dangte pawh chutianga ti ve tur chuan a fuih thin. Saprama a chawlh chhungin TB Ward sakna tur leh X-ray khawl leina tur a tuak a, thawhlawm te a khawn bawk a. Welsh Kohhran sum rawn pekte leh Mizorama Kohhran hrang hrang thawhkhawmte nen TB Ward tur inchhawng chu kum 1956-ah cement concrete-a sak a ni ta a. Tunah chuan TB enkawlna hi Sawrkarin a la tawh a, Zemabawkah sawn a ni.
Kum 23 lai Durtlang Hospital-a a thawh chhung hian Damdawi In a tiphuisuiin hma nasa takin a sawn a ni. A hun lai hian Damdawi In tui harsatna sutkian a nih theih nan Tuikhuah lian tak asiam a, tun thlengin Pi Puii Tuikhuah tia hriat a la ni.
Pi Puii hian a that lai hun zawng zawng Mizo mipuite tan a hmang a. A pa (Rev. F.W. Roberts), Syhlet-a kum 40 lai Missionary hnathawk, kum 1946-a pension chu thih ngamin a na a, a pa enkawl tur hian a chhungten an rawn chah a. Kum 1961 February thlaah a pa enkawl tur chuan Sapramah a haw thla a, a hnu lawkah a pa chu a boral ta nghe nghe a. A nu kum 80 mi chu kalsan chi a nih tawh loh avangin Mizoram chu a chhuahsan hlen ta a ni.
Saprama a haw hnu hian damdawi inah a thawk leh a. Hnimhlum (anaesthesia) pek hi a hna ber pakhat a ni. Kum 1978 thleng khan part-time in a thawk a, kum 1980-ah a pension ta a ni. Damdawi In lama a thawh bakah hian Kohhran lamah a inhmang nasa hle a, Sunday School-ah te, Thalai leh Nu-ho rawngbawlnaah te, Mission hna leh tanpui ngai Kohhran hminga tanpui lam hnaah te nasa takin a inhmang zui bawk a. Tin, khawtlang lam rawngbawlnaah pawh a inhmang nasa em em bawk. An rama a haw hnu pawh hian Mizoram tan thahnem a la ngai em em reng a. A thiante hnenah chanchinbu hluite paih mai lo va dahtha zel turin a ngen a, chung chu Inrinniah lakhawmin Bazarah a zuar leh a. Chuta a hmuh chhuah chu Mizorama kan Kohhran tihdam rawngbawlna atan a pe thin a ni.
Mizorama a rawngbawlna bakah Saprama a hawn hnua khawtlang leh Kohhrana a hnathawh that chawimawina atan British Sawrkar atangin chawimawina sang MBE (Member of the British Empire) chu kum 1997 khan a dawng nghe nghe a ni.
Pi Puii hi Saprama a haw hnu hian Mizoram vawi 2 a lo zin leh a. Kum 1988 tawp lamah khan Durtlang Damdawi In chuan kum 60 a tlinna (Diamond Jubilee) a lawm a, Pi Muani (Miss May Bounds), Durtlang Damdawi Ina Nurse hna rei tak lo thawk tawh nen an lo zin dun a. Mizoram Gospel Centenary (1994) lawm tum khan Missionary dangte nen an lo zin leh bawk a ni. Hemi hnu hian Mizoram Synod hotute leh Kohhran Hmeichhe hruaitute chuan a chanchin hi an ngaihven ve reng a. Mizoram Presbyterian Kohhran Hmeichhiate chuan kum 2005 Kohhran Hmeichhe Ni-ah Pi Puii Chanchin hi an zirho nghe nghe a ni.
Kum 90 ral a kai hnuah Pi Puii hi a lo chak lo ve ta tial tial a. A tluk sualnaah a malpui ruh a titliak a. An zai a, a tha chhuak thei meuh lo va. Amah a lo upa tawh nen, amahin a inenkawl thei ta lo va, Prestatyn Tar enkawlna hmun “Care Home”-ah dah a ni a. Tun hnaiah natna dang dang leh thawhahin a tlakbuak leh a, Prestatyn Hospital-ah enkawl a ni a. January 29, kan rama zan dar 8:00 vel khan a rawngbawl thin a Lalpa hnenah chawl hahdam tawh turin he khawvel hi a lo chhuahsan ta a ni.
Synod chuan Feb 3, 2007 (Inrinni) chawhma dar 11 hian Durtlang Presbyterian Kohhran Biak In ah Pi Puii sunna hun hi a hmang dawn a ni.
Synfo 2006 : All rights reserved. Synod Information & Publicity, Synod Office Top Floor, Mission Veng : Aizawl
————————————————————-
(Sorry J, there was a double post… – father_sphinx)
Similar Posts:
- A lerh dan chu high school level
- Lunglei Civil Hospital-a thil thleng
- Missionary Nurse (Rtd.) Sister Lianchhungi dt. 16.10.11 khan kan chan ta!!
- He thil hi chu kohhran(denomination) ang zawngin i la tawh lo hram teh ang u, khawngaihtakin!
- Lalsangkimi nets 7 as Mizoram rout Gujarat by 14-0

robotstxt: allowed

filter: keep


text:
In dem ngawt thei bîk dâwn em ni? In tawn ni ve ta se, thiam in inchan leh tho lo’ng maw? Ka ṭhianpa pakhat chu a hmangaih (First Love) nên eng emaw harsatna avangin an inṭhen hlauh mai a. A hmangaih-i chuan hun eng emaw chen hnu-ah pasal a neihsan ta a. NIMAHSELA, fa pakhat an neih a, an fa pawh kum a tlin tawh hnu-ah a pasal chuan a thihsan ta hlauh mai. Eng thil nge lo thleng ta? Ka ṭhianpa chuan heti hian min hrilh “Ṭhianpa, kan chanchin i hre ve tawh em? ‘First Love can never die’ an tih hi a lo dik hle mai. Mite chuan min dem ang, mahse ka pawisa lo…” tiin.
Ka ṭhianpa chu kohhranah pawh inhmang tak, bial huap pawha nihna nei a ni a. Hna ṭha tak thawk a ni nghe nghe. ‘Hmangaihna’ ti-a kan iakpui ṭhin hi a lo mak mang e. First Love hlutzia leh thih theih lohzia min hriat chhuahtîr uai uai nia. Miten duh tâwka an lo sawpzi tawh, fanau hial chawia lo ṭûlpui tawh pawh iaina awm hauh lova kuangkuah a, “Ka la hmangaih reng che asin” an ti thei hi chu dem thu chêng suh, an awhawm hial zâwk in ti ve lo maw?
He thu ka hriat ruala ka rilrua hla lo awm chu –
“I’ll be there Anytime you need me
By your side To dry away
Any teardrops that you cry
And if he ever leaves you blue,
Just remember – I love you
And I’ll be there
Before the next teardrop falls”
Chutichuan, ka tum ramah ka khalh lût dâwn tawh teh ang. Mihring inhmangaihna leh induhna te hi chu eng emaw harsatna hrang hrang avangin kan thiam loh ni hauh lovah pawh inṭhen thei, nupui/pasal dang nei thei kan ni. Chhûngte avang pawhin kan inṭhen a, kan inkalsan ṭhin. Pathian min hmangaihna erawh a dai ve ngai lo va, keimahni hian kan kalsan a, kan uiresan a, kan phatsan zâwk ṭhin.
Kan hmangaih tak pawh ni se, ṭâng dang bêla duh taka a bei tawh chuan kan iai a. Nupui/pasal an neih a, fa hial an neih tawh phei chuan kan nupui/pasal ni tûrin kan thinhrik hial tawh ang chu. Ka ṭhianpa pawh chu mi ṭhenkhat chuan an dem ngei ang. Pathian erawh chuan vawi tam tak kan uiresan hnu pawhin min la hmangaih reng a, a hnêna kîr tûrin min la sâwm reng a ni. A rilzia leh a thûkzia hi he mihring kâ hian a sawi chhuak thiam mawlh lo. Ka ṭhianpa thil tawn aṭang hian a fiah êm êmin ka hria. Mahniah inchan ta ila, midangin duh tâwka an lo ba-nai tawh kha lungsi takin i lo pawm leh thei ang em? Hmusit miah lo leh iai hauh lovin “Ka hmangaih che” i la ti thei tho ang em? A har a ni ti rawh u? Mahse, Pathian chuan a thei tlat si a ni. Eng anga sualin hur bosan, uiresan leh tawlh hlatsan pawh ni ila, min hmangaihna hi a ngai reng a. Min hmusit ve ngai lova, min iai ve ngai lova, min ten ve ngai bawk hek lo. Chu a chhapah a sâwmin min la sâwm zâwk a ni. A va ropui êm! Pathian hi kan theih tâwpin i hmangaih ve ang u.
Similar Posts:
- What is Love? What does it mean to me?
- Min hmangaihtu vs Kan hmangaih
- Hmangaihna Dik
- Aw! Pastor/Pro. Pastor/Missionary/B.D. zir zo leh zirlai tlangvâl-te u…
- Ka pu Shakespeare-a love story


text:
Midang pawhin Isua tuamna puan thisen kai chu an dahna Biak In atanga ru chhuakin a thisen sample chu an la a, Isua DNA an nei niin an insawi bawk a. Anmahni tawngkamah phei chuan “Pathian DNA kan nei ta,” ti hialin an sawi a ni. Thenkhat sawichhetute pawhin Isua leh Marthi chu nupa angin an sawi mek bawk a. Eng pawh nise tun tuma kan ngaihtuah atan chuan helam hi chu chhui thui hman loah inngai mai ila. Kan Pathian Thua chiang taka a lan danin Isua hi Jerusalem kulh pawnah Kalvari tlangah Golgotha ‘luruh hmun’ an tihah chuan midang pahnih nen Kross-ah an khengbet a ni.
Kross hi khawvelah a lar hle mai a. Thawnthuah phei chuan Thlahrangte leh vampire te pawhin an hlau hle niin an lantir thin a ni. Kross chu thil kawkawlh sawina a ni mai a. Kan in bangah te khawlaiah te pawh thil kawkawlh chu kan hmu fo thin. Kross hrim hrim hi ngaihsanawm tak leh thil thianghlim, ramhuaite hlauh tur niin a lang lo. French Revolution laia mi lu tanna khawl (guillotine) ang mai khan he thing-kawkalh, mi tamtak tihhlumna hi a rapawm duh viau zawk awm e. Kalvari tlang pawh hi tlang mawi leh ngainatawm tak a nih a rinawm loh a. Misual an tihhlum thinna hmun a ni a, ‘Golgotha (Luruhhmun)’ an tihna chhan pawh hi thenkhat chuan a tlang hi luruh pian ang tak a ni thin an ti a. Thenkhat erawh chuan, mi tamtak tihhlumna hmun a nih vang a ni an ti bawk a. Eng pawh chu ni se, mi tamtak thlaphang mangang leh thi tur chalchang aurawl hriat fona hmun leh thisen luanna hmun, rapthlak taka mihring tihhlumna hmun a nih avang hian a hming sawi ringawt pawh hian dawihzep rilru chu a tim ur ur thinin ka han ring deuh a. Han zeldin thubawl ta zel ila, a hun lai hian he tlang hi “A hrang,” tia an thlahrang hmuh sawi tur hria pawh an awm nual ka ring!
Kan hlaah te hian “Aw tlang mawi Kalvari” ti tein ngainatawm takin sawi mah ila, mihring rilru pangai atang chuan Golgotha leh Kross chu ngainatawm loh tak mai, tihbaiawm zet mai an ni zawk a ni. Nimahsela chu thil tihbaiawm tak mai chu hlaah “Kei ka tan chu kraws chu ngaihhlutawm ber a ni” tiin kan sa tlat si a; eng vang nge? A chhan chu keini misualte chhandamna tura tling zo awm chhun Pathian fapa thisenin a bual tlat a ni. Lal Isua taksa kan tana hlana a awmna hmun leh a thisen kan tana leihbuaka a awmna hmun, kan damna awmchhun Kraws hi ringtu tan chuan a ngainatawm a, luruh hmun pawh hmun mawi a lo chang thei ta zawk a ni.
Kalvari tlangah chuan Kross pathum a ding a. A sira Kross pahnihte chuan kan tan awmzia an nei lem lo. Misual thihna an ni mai. A laia Kross ding erawh hi chu tling lo min titlingtu, thiam lo thiamchanna a ni a. Thing tha an hmang emaw an cheimawiin an nawt mam bik emaw a ni chuang lo. Nimahsela Pathian fapa, a taksa leh thisen hmanga nun nei lote hnena nunna pe theitu chuan hrehawmna, hmuhsitna leh na tinreng tuarin a nunna kan tan a hlan ta a. Pathian ni mahse mihring ang chiaha na hre mi, hrehawm tuar thei, hlauh leh zah pawh hre miah a insiam a, hreh chung chungin, hlau chung chungin, na ti chung chungin a ni kan tan tan a tuar ni.
A vei apiangte chuan “Pathian fapa i nih chuan Kraws atang khan lo chhuk ta che,” an ti a. “Pathian a ring alawm amah hi tunah hian chhandam rawh se; Pathian fapa ka ni a ti si a,” an ti a. Misual thi tura hrem takngial pawhin, “Krista chu i ni lovem ni? Intidam la keini pawh min tidam ta che,” tiin a au el a. A thiltihtheihna te, a Pathianna te, Krista chhandamtu a nihna hmang tein amah an fiahin an thlem a, hei mawlh hi tuar a har ka ring thin. Setana pawhin “Pathian fapa i nih chuan, heng lungte hi chhanga chan thu pe rawh; Pathian fapa i nih chuan tla thla la... i chungthuah zawng ...” ti tein Pathian fapa a nihna hmangin fiah leh thlem a lo tum tawh a nih kha. Mihringah chuan kan nih reng leh kan dik rengna lai taka dawta min puhna leh min chona, min fiahna hi thlemna tuar har lai tak a ni fo thin reng a. Hneh loh turte ai chuan ngam zawng takte min tihna pawh thin a ur hma thin. Lal Isua tan hian angel sang tam tak koh thlak a, a kilhna thirkhente chu mitkhap kar leka phawi a, Pathian fapa a nihzia lantir tur leh dawta an hekna zozaiah te a dikna lantir tura Kraws atanga chhuk hi a har reng reng lo. Mahse theih loh chhan pakhat a nei; a kilhna thirkhen chauh khan Lal Isua kha a khengbet lo, misual chatuana boralna meipuia lut tur nang leh kei min hmangaihna chauh chuan a kilhna phawi tur leh Kross atanga chhuk thei lovin a khengbet a ni zawk.
Mi thenkhat chuan, “Pathian hmangaihna hi kan sawi tam lutuk a...” an ti fo thin, a dikna lai a awm ang. Nimahsela Pathian hmangaihna hi sawi zawh theih a ni lova, chatuan pawhin a chanve pawh kan sawi seng dawn lo. Pathian min hmangaihna chu a takin Kraws-ah chuan a lo lang ta a, chu hmangaihna thinlunga hretu chuan hmangaihna vekin an chhanglet lo thei lova, mite hmuhsit Kraws chu an lo thlang ta thin a ni.


text:
Pachhunga & Sons (P&Sons)-a pawisa dahtute chuan an pawisa dah, Rs. 2,50,000,000 zet pek chhuah ngiatin nimin khan Chanmari-a P&Sons Workshop-ah an pungkhawm a, an pawisa dah leh a pung pe chhuak thuai turin an nawr.
P&Sons hian kum 2004 atang khan Depositor Agent neiin, bank aia a pung tam zawka pawisa dah theih a nih thu-in mi tam tak an thlêm a, agreement fel tak leh affidavit nen thlap pawisa hi an dah hlawm a ni.
P&Sons-a pawisa dahtu hi mi 700 vel an ni a, pawisa dahte hi a then 5%-in a pung a, a then 7%, 10%-tea pung tura dah a ni.
Similar Posts:
- GENESIS 6:1-6:2
- Chiahpuam-ah mi 9759 inhnamhnawih
- RBI pawmpui loh Bank 14 a awm; Mizoram sorkarah report pek a ni
- The rich and famous of Aizawl
- Sweet October Concert @ Aizawl


text:
April ni 9 khan MSU huaihawtin I&PR hall Aizawl-ah seminar on railway line extension in Mizoram-ah paper present-in “Mizorama rel lo lutin kan ram leh hnam tana harsatna a thlen theih te” tih thupui hmangin thu a sawi a, Sairang thlenga rel lo lut tur chu tun dinhmunah Mizoram mamawh niin a hre lo a, a duh hek lo.
Sociologist hian India hmarchhak tribal hnam hrang hrang zirchianna a tarlang a, chutah chuan hnam chimpil tawhte a sawilang bawk. India chuan look east policy vangin rel kawng sial a tum tih a sawi a, ‘sanction’ pawh a awm vek tawh. “Sairang thleng an siam phawt ang a, chumi hnuah Mizoram a suar tluan ang,” a ti.
“Look East policy hi India leh SE Asia insumdawn tawnna tur a ni a, keini hi inkalpawhna hmanrua mai lek kan ni ang tih hi chhut a tul, thawnchhuah tur bei ve lawi lovin,” tiin professor chuan a sawi.
India hian min hmangaih tak tak lo a, kan hnam chhiatna a pawisa vak lo ang. Nakin zelah look east avang hian multi national company-te an lo luh lek phei chuan kan culture leh hnam hi min chimpil anga min tichhe vek ang tiin a sawi a, “Hetiang hi khawvel hmun hrang hrangah hmuh tur a tam,” tiin a sawi. Economic development ngawr ngawr ni lovin, human & culture development hi third world-a cheng leh hnam hnufual Mizote ang tan chuan a pawimawh thu a sawi. Kan than anga than mai chu tawk rihin a hria.
He intawhkhawmnaa rel kawng duhtu tam ber chu Congress party mi leh sa an ni.
Similar Posts:
- Kei thliarkar rilru pu hian
- Tlawng Khuah leh Rel kawng
- Mizoram Kaltlang Rail kawng
- Market for Mizoram’s agri products in Singapore
- Mizoram kan dinhmun a hniam lo.


text:
Lai Autonomous District Council pawisa, cheng nuai 47 chuang ruk bo a ni. LADC Executive Secretary, Pu C. Zoramthanga hnen atanga thu dawn danin, Zirtawpni khan Lawngtlai SBI atangin hnathawkte hlawh tur, Rs. 5,49,00,000 lak chhuah a ni a, hei hi Exe. Secretary pisa chhunga pawisa dahna-ah dah luh a ni a, heng zinga Rs. 47,95,465 chu ruk bo a ni ta a ni. LADC Exe. Secretary chuan, LADC hnathawkte hlawh tur, SBI atanga lak chhuah, a pisa chhunga an dah lai hian Aizawl-ah a awm a, Inrinni khan Lawngtlaiah a haw niin a sawi a, a pisa hi rawk a ni tih tukin khan hriat chhuah niin a sawi. A pisa chhungah hian a hranpa-in pawisa dahna tur siam a ni a, a kawngkharpui chhungah thir-in gate angin kawngkhar hran siam leh a ni a, chumi chhungah chuan pawisa hi aliminium thingremah an dah niin a sawi a, a rawktute hian kawngkharpui chu hawngin thir gate kar atangin aluminium thingrem chu hmanraw hmangin an pawt hnai a, an pawh hnaih hnu-ah thingrem chu kar chhia-in pawisa hi an la niin a sawi bawk. Misualte hian thingrem chhunga pawisa zawng zawng an la vek lo va, pawisa bo hi Rs. 47,95,465 a ni a, thingrem chhunga air bag-a dah, cheng nuai 29 vel chu a bo lo niin a sawi. Pu C. Zoramthanga chuan, tukin dar 7 vel khan Office chowkidar-in pisa hi rawk a ni tih a hrilh a, hemi hnu hian police ko nghalin police-te’n engkim an chhui nghal niin a sawi a, an pisa rawktu hi an chet dan atang hian anmahni hre chiangtu tak a nih hmel niin a sawi. LADC sum rukbo chungchangah hian Lawngtlai Addl. SP, Pu B. Laldikpuia chuan, man an la neih loh thu leh, thu zawhfiah atan office hnathawk mi 6 vel an lak thu a sawi a, mi sual man chhuak tur hian theihtawp an chhuah tih sawiin, Lawngtlai Police Station-ah thubuai siam a nih tawh thu a sawi bawk.
————
Excise & Narcotics Department miten nimin chhun dar 12:30 vel khan Chhinga Vengah Pseudoephedrine, mum 1,15,385 an man. Hemi chungchanga sorkar thuchhuah sawi danin, he drugs neitu nia hriat, Tuanneihthanga, kum 28 mi, Tathanga tia hriat bawk, Myanmar mi, Falam District-a awm inti chu man a ni a, ND&PS Act, 1985 tlawh chhanin thubuai khirh tak siamsak a ni. He damdawi hi Delhi atanga a lak nia hriat a ni a, Aizawla an hralhna rate-ah chuan cheng nuai 8 chuang man a tling a ni.
————-
Khatla Bethel Venga Pu Lalrinawma Hrahsel varandah-a Two Wheeler pali – Bike pahnih leh Scooty pahnih chu tu tih hriat lohten tukin khan an hal a, heng lirtheite hi a kang chhe hle a, thu zawhfiah atan Aizawl Police Station-ah mi 6 lak an ni. He thu buatsaih lai thleng hian thu zawh fiah an la nih avangin thu chiang hriat tur a la awm lo a ni. Bike pahnih leh Scooty pahnih hal a ni tih hre hmasa ber, in neitu nu, Pi Varhmingliani chuan khawvar hma, zing dar 2:30 velah thil kang ri tek tek thawm a hria tih sawiin, a tirah chuan an Refrigerator thawm emaw a ti a, hemi hnua a va thawh chuan an kawta Two Wheeler-te chu hal a ni tih hria-in, a theih ang angin thenawm khawvengte a pun nghal a, theihtawp chhuaha an thelh hnu, zing dar 3:00 khan an thelh mit thei a, kang thelh pawl pawh an pun lo niin a sawi bawk. Heng Two Wheeler pali hal takte hi kawngpui sir mai, Pu Lalrinawma Hrahsel te varandah-a dah a ni a, Pu Lalrinawma Hrahsel te In pawh hi mei hian a hliau dum nasa hle a, helai hnaivaia chengte sawi danin, in hi Assam Type chu ni se a kan ral vek rin a ni. He pawi khawihna thleng-ah hian Aizawl Police Station-ah FIR ziah luh a ni a, tukin dar 6:00 vel khan Police te pawhin helai hmun hi an thleng a, rinhlelhawm nia hriat mi 6 an la nghal a ni. Thu zawh fiah atana lak, mi 6 hi mipa pali leh hmeichhe 2 an ni a, Zonet thu dawn danin, heng mite hi Khatla, Lawngtlai, Bethlehem leh Bungkawn lam mite nia hriat an ni a, an paruk hian tukina kangmei chhuah lai vel hian kangmei chhuahna bul hnaiah Two Wheeler-a an inphur hmuh a ni a, khawvar hnu thleng khan Khatla Presbyterian Biak-In bulah an la thut khawm avangin thu zawh fiah atan lak an ni. Lirthei hal chhiat takte hi Scooty MZ-01 D 0615, Lalsiammawii ta, Scooty (Vespa) MZ-01 J-2564, Lalchhandami ta, Karizma Bike MZ- 01 F-8713, Vanlalsawma ta leh Bullet Electra MZ-01 E-3880, Lalbiakzuala ta te an ni a, an vai hian Khatla Bethel venga Pu Lalrinawma Hrahsel In luah vek an ni.
———
New Market-a sa zuarte chuan vawiin thleng khan sa zawrhna buildingah sa an la zuar zel a, Trade & Commerce Department-in New Market-a sa zawhna building chu mipui pun khawm nan a him tawh loh avangin he building-a sa zuarte chu May thla ral hma-a chhuak turin a ti tawh a, mahse helai hmuna sa zuarte chuan sorkar-in an awmna tur a ruahman loh chuan chhuah mai an tum loh thu an sawi. Vawiin khan kan Corr. chuan New Market-a sa zawrhna hmun hi a tlawh a, sa zuarte chuan building hi a hlauhawm tih hre mah se, sorkar-in an awmna tur a ruahman loh avangin sa hi an la zuar niin an sawi a, an chunga sorkar thil tih dan chu na an tih thu pawh an sawi a ni. Sa zawrhna hnuai bera awm, vawk sa zuarte chuan an awmna chunga cement chu a khawk leh ringawt thin niin an sawi a, an chunga bawngsa zuarten sa ruhkawl an sah nat deuh phei chuan a chung chu a derthawng hle thin niin an sawi. New Market Sa Zuar Controller Board pawhin kan Corr. zawhna chhangin an awmna tur chungchangah hian sorkar dawr leh phawt an tum niin an sawi.
Trade & Commerce Director, Pu C. Lalzirliana he building hi a him tawh loh avangin a chhunga awmte chu chhuak turin an ti tawh tih sawiin, helai hmuna inzuarte awmna tur chu khawi lai pawh ni se, a building a him loh avang leh, chhiat rupna a thlen palh theih avangin sorkar chuan mipui him nan chhuahsan turin a ti niin ZONET a hrilh a ni. Puan tawh angin, Trade & Commerce chuan kumin April ni 15 khan thupek chhuahin New Market-a sa zawrhna building chu a him tawh loh avangin he building-a inzuar thinte chu chhuak turin an ti a, hemi duh lo hian sa zuarte chuan May ni 16 khan New Market chhunga hmun awl zau lai, high mass light bulah sa an zuar a, hemi hnu, thla hlui ni 21 khan Director hian thupek chhuah nawn lehin May thla chhunga he building hi chhuahsan vek turin a ti leh a ni.
———–
May ni 30-a Farkawna MZP Sub Hqrs hawngtu, MZP Hqrs hruaitute lo haw lam, Vaphai Joint Action Committee-in Vaphaiah an lo chang nia chanchin thara puan chu a dik tawk lo niin Vaphai Joint Action Committee chuan a sawi. Hemi chungchanga thuchhuah an siamah Vaphai Joint Action Committee chuan, he thuthang hi Farkawn MZP hruaituten an hriatin Vaphai Joint Action Committee chu thil awmzia an zawt fiah a, Vaphai JAC chuan thil tha lo tih an tum loh thu leh an zin haw lam chu thingpui lo inpui a, Vaphai ram chhunga lo kawm an duh thu an hrilh a, chu rawtna chu MZP hruaitute chuan an tihlawhtling lova, hemi hnu hian Vaphai JAC chuan Chawngtui khuaa inbiak a rawt leh a, chu pawh chu MZP hruaituten an duh loh hnuah MZP hruaitute rawt angin Farkawn khuaah an inkawm ta niin a sawi a, hemi hnu hian MZP hruaitute chuan Saikhumphai mite tanpuina tur sum an ken chu Farkawn khuaah Saikhumphai khaw mite an hlan a ni. Farkawna an inkawmnaah hian Vaphai JAC chuan MZP hruaitute chu him taka an hawn theih nan Vaphai khaw ram chhungah ven an inhuam thu pawh an hrilh nia thu dawn a ni. Vaphai JAC chuan ngun taka thil awm dan an ngaihtuahin MZP rilru put hmang chu hriatthiam har an tih thu an sawi a, Aizawla chhiatna rapthlak tak a thlen laia Saikhumphaibawk mite tanpuina pek chungchangah hmanhlel taka an awm leh, thawm lian tak nena tum hnih lai helai hmuna an feh chhuak chu ngaihtuahna tikal thuitu niin an sawia, mahni ram chhunga ram neitu tana ding, tlawmngai pawl hrang hrangte thawhpui hlei thei lova awm chungin ram danga unaute suih khawm an tum chu thil harsa tak a nih an rin thu, Vaphai JAC chuan an sawi bawk.
————-
AH & Vety Department chuan kumin March leh April thla vela Aizawla Vawk hri leng kha Classical Swine Fever a nih bakah, khami rual khan Vawk natna hri hlauhawm zawk, Porcine Reproductive and Respiratory Syndrome (PRRS) a leng tel niin an sawi. Hemi chungchanga tun hnaia thuchhuah an siamah AH& Vety Department chuan khatih lai huna Vawk damlo thisen leh thil dang, Barapani-a ICAR Research Complex-a an thawn leh Selesiha College of Veterinary Science-a an thawn atangin kha hri lengah khan PRRS a tel tih fihfiah a ni tih a tarlang a, he natna hi kum 1987 khan US-ah hmuh chhuah a ni a, tunah hian Myanmar leh Asia ram hmun hrang hrangah a leng mek a, he hri hi Artery virus siam a ni a, Vawk zun, chil, chi leh hnutetuiah te a awm a, ei, inpawl leh Artificial Insemination atangte-in a kai theih niin an sawi. He hri venna vaccine hi India-in a la siam chhuah loh avangin fimkhur a ngai hle a, Myanmar atanga Vawk lak luh chu hun eng emaw chen khap a ngai dawn niin an sawi bawk. Hetih lai hian he natna hi Mizoramah chuan a reh ta duak rih niin an sawi bawk.
————-
Thla hlui ni 11 zing khawvar hma-a Laipuitlang lei min rapthlak tak sulhnu chu thenfai zui zel a ni a, PWD building chimin a thlang kawngpui a hnawh pin pawh a tlang leh tawh a ni. He lei min rapthlak taka thite ruang lak chhuah kim a nih atang khan a sulhnu leh in chakte chu mihring tha leh khawl hmanga then nghal a ni a, khawl hmangin ni tin lei paih a ni a, truck trip sang chuang fe paih a ni tawh niin Laipuitlang khawtlang hruaitute’n ZONET an hrilh a ni. Chhiat an tawh chungchangah Laipuitlang Local Council leh YMA hruaitute chuan, anmahni lainattu Mizoram mipuite chungah lawmthu an sawi a, an mangan laia tanpuitu, sorkar, Central YMA, Mizoram mipui leh SDRF-te chungah lawmthu sawiin, Mizoram mipuiin an tanpui avangin an thla a muang hle tih an sawi bawk. Laipuitlang khawtlang hruaitute chuan, he lei min avanga thi ta chhungte hi sorkar-in Rs. 1,50,000 theuh, in chhiate chu Rs. 35,000 leh bungraw chante chu Rs. 2,700 theuh a pe tih an sawi bawk.
Laipuitlang Local Council chuan, an venga PHE tanky put pawh siam tha turin PHE Department hotute an hrilh tawh tih an sawi a, lei min rapthlak tak an tawrh avangin an veng chu an ralkhel tawh hle a, PHE tanky put pawh hi siam tha thuai turin sorkar an ngen tih an sawi. Laipuitlanga PHE tanky put hi Laipuitlangah hian hmun thum velah a hmuh theih a, tui a tamin a put tam a, tui a tlem deuh lai chuan a put tam lo a ni.
————
ZNP Sr. Vice President, Pu R.Lalawia chuan, Congress MLA te’n corruption-ah an fihlim tih sawia, lepse ngam nia an insawi laia PRISM-in Congress hotu thenkhat chhuina tura FIR-a thehluh, an party hotuten nasa taka an tawng leh si chu thil inhmeh lo tak niin a sawi. He thu hi ZNP Office-a vawiina inkhawmah sawiin Pu R.Lalawia chuan, Congress MLA thenkhat, MLA an nih hmaa an eizawnnate leh, MLA an nih hnua in an sak dan te ngaihtuah chunga chhui fiah tura ACB ngenna FIR, PRISM-in a theh lut chu an thianghlimzia finfiahna atana thil lawmawma ngai lova an tawng let leh, MLA thenkhatin intih hmingchhiat man, ‘Defamation Case’ hial siamah na vau chu a hma lama an thusawi nen thil inhmeh lo tak niin a sawi a ni. He inkhawm hi an party Gen. Secretary Pu K.Laltuvela’n a kaihruai a ni.
—————
Trade and Commerce Minister, Pu Lalrinliana Sailo chuan ramria insumdawn tawnna atana ruahmanna kal mek chu Mizo thalai tam tak, cheng nuai tam tak hai lut tura sumdawnna-a an zuan luh theihna tura a tih a ni a ti. Myanmar-a khaw pahnih, Monywa leh Mandalay khawpuia North East India -Myanmar Regional Business Conclave-a a tel hnuah Inrinni khan Minister hian Aizawl a lo thleng leh a, thenawm state – Manipur, Moreh khuaa insumdawn tawnna lian tham kalpui mek angin heng ruahmanna hi Zokhawtharah kalpui ve ngei tum a nih thu sawiin, hemi atan hian Zokhawthar Land Custom Station chu peih fel a ni tawh a, Champhai bula Melbuk Border Trade township pawh zawh fel a ni tawh tih a sawi a. Tun hnai khan Zokhawthar atanga Rih kal tlanga Tiddim thlenga kawngpui siam tur chu sawrkar laipui leh Myanmar sawrkar chuan pawmin, MOU ziah fel a ni tawh a, he kawngpui hi siam zawh a nih chuan helai sumdawn tawnna atang hian sum tam tak hai luh beisei a ni a ti bawk. North East India -Myanmar Regional Business Conclave ah hian Minister hi Myanmar Sagiang Region Chief Minister, U Thar Aye nen an inkawm a, Myanmar Sagiang Chief Minister hi Zokhawthar Land custom station hawn huna tel ngei turin a sawm a, Sagiang CM hian tel ngei a tum thu leh rokhawlhna a awm palh a nih pawhin a aiawh tal tirh a tum thu a sawi a ni. Pu Lalrinliana Sailo hian India Look East Policy hnuaia Kaladan Multi Modal Tranport Project hnuaiah Lawngtlai atanga Myanmar ramri thleng, kawngpui km 100-a thui sial a nih thu sawiin, he kawng hian Zorinpui Land Custom station, Square Km nuai 1 a zau chu a pawh tur thu leh, heta tang hian Sittwe lawng chawlhna thlenga pawh tura ruahman mek a nih dante a hrilh a, he Conclave-ah hian Manipur CM leh Minister te bakah Nagaland Minister-te pawh an tel a ni.
———–
April ni 29 atanga Langkaih Group YMA leh Taitesena Group YMA ten an khar, Langkaih lei chu vawiin tlai dar 4:30 khan hawn a ni leh ta. A hawnna inkhawmah hian Langkaih Group YMA hruaitute leh Damcherra-a sumdawng pawl hruaitute an tel a, inkhawm hi Langkaih Group YMA President Pu J.Malsawma’n a ho a ni. Hemi hma lam, May ni 22 khan Damcherra-a sumdawng pawl hruaitute chuan lei hawng leh turin Group YMA hruaitute ziakin an ngen a, hemi hnu hian an ngenna chu ngaihtuah zui a ni. Hetih lai hian, Tuikuk-te erawh chuan Langkaih Group YMA leh Taitesena Group YMA in ngaihdam dil tura an phutna chu an la chhang lo a, Langkaih Group YMA leh Taitesena Group YMA te chuan Tripura lam mi, Tuikuk, Mizoram chhunga inhlawhfaa lo kal thinte chu chhawr zui lo turin Mizoram mite an hriattir zui leh a ni. Langkaih Group YMA hian April ni 21-a Damcherra-a kawng zawh
huaihawta Sebaram Reang thih chungchanga mawhphurtua Mizoram Police-an puh chungchangah leh Bungthuama mi pakhat leilet-a hnathawk tura vai chhawr, Monaf-a te chhungkua, Tuikuk ralthuam keng 8 in suam a, a nupui leh fanu an pawngsual chungchangah lungawi lohna an neih avangin Tripura nena inkal pawhna kawngpuia Langkaih lei hi an dang a ni. Zawhna chhangin Langkaih Group YMA hruaitute chuan Mizoram mi, Tuikuk refugee, Tripura Camp-a awmte lak let tur chungchangah sorkar thu hnialna engmah an nei lo tih leh, dan anga thil tih chu tha taka thlawp an tum tih kan corr. an hrilh a ni.
—————–
Lunglei District High Powered Committee Vice Chairman, Pu Joseph Lalhimpuia chuan kum li chhunga Congress sorkar hnathawh chu mipuite hmuh theihin a awm a, NLUP-ah pawh thliar bikna nei lovin Party dang mi, englai maha Congress vote lo turte pawh tanpuina pek an ni a ti. He thu hi vawiina Lunglei Congress Bhavan-a Party mite inkhawma sawiin, Pu Joseph Lalhimpuia chuan, a tira NLUP-an sem tak tak lovang tia sawi hnawmtute chu NLUP chan loh hlauva phe phe an ni leh tawh zawk niin a sawi a, sorkar atanga hamthatna awm chu huapzo takin sorkar chuan mipuite a pe thin niin a sawi bawk. Kumin kum tawp lama Mizoram Assembly inthlanna neih tur hmachhawn tur leh chak tura lungrual taka tan la turin party mite a ngen a, hnehna an chan ngei a beisei thu a sawi bawk.
—————
Mizo zinga Mt.Everest tlang lawn chhuak hmasa ber, Pu David Zohmangaiha leh Base Camp Manager, Pu Vanlalliana chawimawina leh lawmpuina inkhawm chu vawiin khan Sports Directorate-in an office-ah buatsaih a, Director, Pu Lalzirmawia Chhangte chuan Pu David Zohmangaiha leh Pu Vanlalliana te hlawhtlinna hian Mizo thalaite thinlungah namen lovin thu a sawi tawh a, a sawi zui zel bawk dawn a ni, a ti a, Everest tlang chhip chuang tura taimakna, huaisenna, tumruhna leh chhelna an neih hi Mizo tawh phawt chuan an ngaisang vek a ni, a ti bawk. Pu David Zohmangaiha pawhin tun tuma an tlang lawn hautakzia sawiin, thi lo a ruangin a thleng hram niin a sawi a. Kum 2003 lam daih atang khan Everest tlang lawn tura a lo sual ve thin thu sawiin, tlang lawn dan zira course chi hrang hrang a zawh hnuah kum 2009 khan Pre-Everest Expedition nei tur zingah thlan ve a nih thu leh sum senso tur a hautak em avanga khatih laia Sports Director, Pu Zoliana Royte a pan thu te a sawi a. Sorkar atanga chhawmdawlna a dawn chhoh zel avanga lawmthu sawiin, tuna Sports Director, Pu Lalzirmawia Chhangte puihna leh Mizoram sorkar tanpuina nen 1st North East Mt. Everest Expedition Team-ah telin May ni 18 zing dar 5:30-ah khan khawvel tlang sang ber chhip chu a chuang ve ta tih a sawi. Base Camp Manager, Pu Vanlalliana pawhin tlang lawn hrim hrim hautakzia leh inbuatsaihna namen lo a tul dan te, Everest a lawn hi mi nazawng tana tih ve chi a nih loh thu leh tehna hrang hrang pal tlang tur tam tak a awm thute sawiin, amah ngei pawh Base Camp Manager mawhphurhna pek a nih danah hun harsa leh pal tlang tur tam tak a pal tlang thu te, Base Camp Manager a nih anga a mawhphurhna sanzia te a sawi a. David Zohmangaiha thawhrimna leh tumruhna chu chhuanawm a tih thu a sawi bawk. Pu David Zohmangaiha leh Base Camp Manager Pu Vanlalliana te lawmna inkhawm hi hi Inrinni tlai khan sorkarin Vanapa Hall-ah a buatsaih a, Larsap, Pu Vakkom Purushothaman-a’n lawmpuina tangkfai a hlan ve ve bawk. He inkhawm hi Sports & Youth Services Secretary, Pu R.Vanlalvena’n a kaihhruai a, Larsap chuan Mizoramin hun lawmawm leh chhinchhiahtlak tak a thleng tih sawiin, Pu David Zohmangaiha hian Mizo te tan rahbi thar a siam a, a hlawhtlinna chuan thalaite tan chona lian tak a siam bawk a ni a ti. Base Camp Manager, Pu Vanlalliana inpekna pawh fakin Larsap chuan, tanrualna leh thawhhona tha hian rah duhawm tak a chhuah fo reng a ni a ti bawk. Larsap hian Mizoram sorkar aiawhin Pu David Zohmangaiha hi lawmpuina tangkafai cheng nuai 5 a pe a, Pu Vanlalliana pawh hi cheng nuai 3 a hlan bawk a ni.
———-
Green Mizoram Sub-Committee ruahman angin Lunglei District-ah tun thla ni 11, kar leh Thawhlehni khian Green Mizoram Day hman a ni dawn. Hemi chungchangah hian Dist. Bawrhsap, Pu V.Sapchhunga kaihhruai Lunglei District Green Mizoram Committee chuan vawiin khan ruahmanna kimchang a siam a, hemi ni hian Pukpui Centenary Lungphunna hmunah inkhawm buatsaihin, sorkar hnathawk leh tlawmngai pawl hrang hrang atanga thawk chhuakte chuan kum 2011 leh 2012 inkara Pukpui leh Tlawng inkar kawngpui sira thing phun humhalh in an hung ang a, Pukpui ram leh Saza tlang hnuaia leipui leh huan neitute’n thingphun tam tak an hal hlum takte thlak nan an hmunah thing an phun dawn a, Lunglei District chhunga khawtin VC, YMA, MUP, MHIP leh AMFU member te chu an khua theuhah thing phun ve turin an ngen bawk a ni. Lunglei District Green Mizoram Committee chuan Kohhran hrang hrangte chu thingphun uar leh ram ngaw humhalh pawimawhzia, an Kohhran member-te zirtir turin a ngen bawk a ni. He inkhawmah hian Lunglei Forest Division-a DFO, Lunglei District Green Mizoram Committee Member Secretary ni bawk, Pu Kawlhnuna chuan he ni hman dan tur ruahman a nih dan a sawifiah a ni.
Puan tawh angin, Green Mizoram Sub-Committee chuan tun thla ni 11, kar leh Thawhlehni-a lo thleng tur chu Green Mizoram Day hman ni atan a ruat a, hemi ni hian Mizorama heni hmanna pui ber, Durtlanga ICFAi University Campus-a neih turah CM chu khuallian a ni ang. Puan tawh thin angin, Green Mizoram Day hi kum 1999 atang khan kum tin hman thin a ni.
————-
Falkawn Branch YMA chuan an Branch kum 30 tlin lawm nan vawiin khan Aizawl Civil Hospital-a hman atan thisen unit 34 an pe a, a petute hi mipa 32 leh hmeichhe 2 an ni. Falkawn Branch YMA hian kum 2005 atang khan kum tin, damlote tan thisen an pe a, tum tum hi tum 8-an pekna a ni ta a ni.
————
Zalen chanchinbu leh Lynchpin tang dun buatsaih, Edu Fest vawi 11-na chu vawiin khan Aijal Club-ah Social Welfare Minister, Pu PC Lalthanliana’n a hawng. Kumin Edu Fest-ah hian ram chhunga zirna in 38-te’n an zirna in fakin an pho lang a, zirlai bakah nu leh pa eng emawzatin an tlawh a ni.
———–
Home Minister, Pu R. Lalzirliana’n HPC (D) leh Mizoram sorkar aiawhte inbiak tum mek chu a hun tur ruahman fel a la ni lo niin a sawi. Kan Corr. zawhna chhangin Home Minister chuan, HPC (D)-ten Political levela inbiak an rawtna chu CM hova sawiho phawt a ni ang a ti a, Rural Development lama inkhawmpui leh, CM leh Home Minister te, Security lam thil pawimawha tel tura an kal haw lamah hei hi sawiho a nih tur thu leh, thutlukna pawh siam a nih a beisei thu a sawi bawk. Mizoram sorkar leh HPC (D) aiawhte hi kumin January ni 31 khan Aizawl-ah an inbia a, hemi hma hian Silchar-ah inbiak dan tur duangin an lo inbe tawh bawk. Aizawl-a an inbiaknaah hian thla ruk chhung atana inkah haina tur thuthlung an ziak a. April ni 19 khan inkah hai zawm a nih dan viltu atana din SP, CID (SB) kaihhruai, Joint Monitoring Group chu Sakawrdai Tourist Lodge-ah an thu khawm a. Hetah hian HPC (D) chuan inbiakna kal mek chu political level-a hlan kai an duh thu, sorkar aiawhte an hrilh a, hei hi tunah hian bawhzui mek a ni.
——
NLUP Implementing Board hnuaia Media Cell chuan vawiin khan Kolasib khaw chhunga NLUP tanpuina dawngtute hnathawh dan an en fiah. Heng mite hi Chief Media Officer, Pu David L.Thangliana’n a hova, an tlawh zingah hian Kolasib Hmar venga TZ Nursery-a Horticulture Department-in Serthlum kui tiahna leh budding-an tihna hmunte, Vengthara Bawng vulhtu, Pu Laldingngheta, New Diakkawna Vawk vulhtu, Pu Lalduhawma leh Vengthara Ar vulhtu Pi Zothansangi te an tel a ni. NLUP tanpuina dawngtu chhungkaw hrang hrangte hi Pu David L. Thangliana chuan an tanpuina dawn dik taka hmanga, din chhuahpui tum turin a fuih a ni.
————
AH&Vety Department chuan NLUP Phase II hnuaia tanpuina, First Installment chu vawiin khan Khawruhlian, Hmunnghak, Khanpui, Buhban, Suangpuilawn, Khawlek, Lamherh leh Vanbawngah a sem. Tanpuina dawngtute hi Ar, Vawk leh Bawng vulh thlangtute an ni a, tanpuina an dawn hi ran in sakna tur a ni a, hemi rual hian Sub-Divisional Veterinary Officer-te chuan tanpuina dawngtute chu an thil pawimawh leh tih tur an hrilhfiah nghal a ni.
—————
Nimin, Pathianni khan Guwahati-a Panikhaiti (Rail Gate) hmuna Mizoram UPC Biak In thar chu hawn a ni. He Biak In hi General Missions Chairman, Rev.Ngurthanpara Sailo-in nimin chawhma inkhawmah khan Pathian hnena hlanin a hawng a ni. Hemi hnu hian Pathian biak inkhawm neih nghal a ni a, he inkhawmah hian Mizoram UPC General Secretary Rev. Thangliansanga’n mi thar 32 a lawm lut a ni. Mizoram UPC hian Guwahati-ah hian thlanmual ram tur pawh a nei tawh a ni.
————–
Vawiin khan Aizawlah khaw lum lai berin Celsius Degree 29.6 a ni a, a vawh lai berin Celsius Degree 20.4 a ni. Hemi chhung hian ruah millimetre 3 a sur a ni. Boruak hi a ro lai berin za zela 40.8 a ni a, a hnawn lai berin za zela 89.2 a ni.
————-
Naktuk, Thawhlehni-ah chuan ruah a sur rin a ni a, khaw lum lai berin Celsius Degree 29 vel, a vawh lai berin Degree 21 vel a nih rin a ni. Zing dar 4:32-ah ni a chhuak ang a, tlai dar 6:02-ah a tla leh ang.
—————


text:
Post khat man ah mahni rilrua awm ang ang, ziak ve leh phawng mai teh ang. Tunlaiah tuai an pung tual tual a, tuai chungchang sawi chhuah changin Klinefelter’s Syndrome hi sawi chhuah a ni ve fo thin. Enge a lo nih chiah tih hi ka hriat ve dan, a chepa kai atanga chhuiin ka han sawi ve hrim hrim ang e.
Thenkhat te’n thiam taka love story ngaihnawm tak tak an ziak lai te, zantiang tawnmang, suihlunglen, phuloh Di zun, hmangaihna tih lampang thu lungkuai tak tak an ziak lai leh , Misual Charity lam pang kan khel mup mup lai hian pure science lam ka’n ziak ve daih ang e.
A thupuia luh hmain sex determination in human hi sawi zau hmasa phawt ang. Chuti lo chuan a fiah thei dawn tlat lo.
Mihring hian chromosomes 46 (pair 23) kan nei a, pair khat hi pa atanga lokal a ni a, pair khat dang leh chu nu atanga lokal a ni. Heng chromosomes te zingah hian hmeichhiana leh mipana siamtu bik an awm a, chungte chu sex chromosomes an ti. Mihringah sex chromosomes pahnih a awm a, chungte chu X leh Y chromosomes an ti. Hetah hian hmeichhia leh mipa kan inang lova, hmeichhia ah chuan X leh X a in pair a, chutih laiin mipa ah ve thung chuan X leh Y a in pair ve thung. Mipa in Y chromosome kan nei a, hmeichhia in Y chromosome an nei ve lo. Chuti anih chuan mipa ti mipa tu chu Y chromosome a ni a, hmeichhia ti hmeichhia theitu pawh X chromosome pahnih inkawp tlat te hi a ni.
Klinefelter’s Syndrome chu le:
Hmeichhe chi leh mipa chi a insiam lai hian chromosomes pair te kha a half ah an tlahniam ta a. Mipa chi in a chromosome half a keng a, chutih laiin hmeichhe chiin a chromosomes half a keng bawk a. Hmeichhia chuan chromosomes 22 + X nei chi a siam a, mipa chi erawh chuan 22 + X emaw 22 + Y emaw a lo nei thin. Hmeichhe chi leh mipa chi a lo inzawm hian 22 + X leh 22 + Y emaw 22 + X leh 22 + X emaw te a lo inzawm ta a. Tichuan, chihnih, 44 + XY emaw 44 + XX emaw a lo insiam ta thin a ni. Nu in naute a lo pai ta a, 44 + XY zawk anih chuan naute chu mipa a ni dawn a, 44 + XX anih chuan naute chu hmeichhia a ni ve thung dawn a ni. Hei hi normal condition ah a ni.
Mipa leh hmeichhia chi a insiam laia meiosis hun lai takin zat leh zatin chromosome an insem darh thin a, chutianga an insem darh lai chuan a inthen darh dan tur pangai lo deuh hleka inthendarhna (non-disjunction) a lo thleng palh thei a. Chumi avang chuan hmeichhe chi X chromosome pakhat chauh nei tur khan XX chromosome a keng palh thei a; chutiang bawkin mipa chinung pakhatin X chauh emaw Y chauh emaw nei tur khan XY a lo keng palh thei. Chung abnormal gametes te chu normal gametes nen in fertilised ta se, abnormality a lo awm dawn tihna a ni. (Ka sawi chipchiar lutuk mah mah em aw ka ti deuh).
Entirna pakhat lo sawi ta ila: Hmeichhe chi ah X chromosomes pahnih te, a half a inthen darh tur an nih laiin a ruka inthen darh ve lo a awm thei. Tichuan chi 22 + X siam aiah 22 + XX a lo siam palh hlauh thei thin. Hei hi mipa chi 22 + Y nen a lo inzawm palh hlauh chuan 44 + XXY nei mihring a rawn siam dawn tihna a lo ni. Hetiang mihring hian hmeichhe character hi an nei tam tlat mai dawn a ni. Hetiang ang hi a hmuchhuaka zir chiangtu ber Dr. Henry Klinefelter-a hming chawiin Klinefelter’s syndrome an ti a ni.
Male gamete (23 chromosomes) + female gamete (23 chromosomes) = Foetus (46 chromosomes)
22 + X fertilise with 22 + X = 44 + XX (female foetus having normal 46 chromosomes)
22 + Y fertilise with 22 + X = 44 + XY (male foetus having normal 46 chromosomes)
22 + XY fertilise with 22 + X = 44 + XXY (trisomic male having having abnormal 47 chromosomes)
A hnuai ber ami hi Klinefelter’s syndrome a ni a; mi pangngaiin chromosomes 46 an neih laiin extra X chromosomes (hmeichhe nihna siamtu chromosomes) an nei a, chuvangin chromosome 47 an nei bik a ni.
Klinefelter’s syndrome hi a tam em em a, mipa 500 zinga pakhat talin Klinefelter syndrome hi nei tura ngaih a ni a. A symptom pawh hi a lan chhuah dan a inang lo thei hle a. Thenkhat ah a symptom a nasat laiin thenkhatah ve thung chuan a hriat lutuk loh thei thin. An taksa ah testerone a insiam tlem bik vangin mipa dang aiin an character hi a “pa lo” deuh thin a, an chak lo deuh zawk bawk.
Klinefelter’s syndrome nei mipa hi mipa pangai diktak ve tho an ni a. An nausen laiin hriselna inang rau rau ah nausen mipa dang aiin an chawrche hle zawk a, an thawm pawh a zawi hle a, an thu har a, an bawkvak har a, an kal thei har thin bawk. An lo thang lian a, naupang dawldang, chak lo tak, cher tak, sa pan leh sang lam, harh lo tak leh tihrawl pawh ngah lo tak an ni thin tlangpui. Mipa te ti mipa tu ber testerone an taksa in a siam tlem bik vangin tihrawl an nei tlem a, an vun leh hmai bawr velah hmul an nei tlem a, an voice a thum lo va, a lang chhuak nasa ah phei chuan an kawng bawr pawh a vawng laih a, hmeichhe hnute ang mai nei te pawh an awm hial thei. An zakzum a, an harh zawk zawk lova, mipa naupang dang angin an tha a za zek zek lo va, thu an awih em em thin bawk. A tlangpuiin mipa pangai aiin an khan a sang deuh thin bawk. He syndrome lan chhuah dan hi mi hrang hrangah a inang lo thin a. Thenkhat ah chuan a symptom hi a nasa hle a, chutih laiin mi thenkhatah erawh mipa dang pangai nen an danglamna a lang vak lo thung. Mipa dang ang thovin normal sex life an nei a, mahse an chi ah mipa chinung a insiam tlem bik thin avangin fa nei thei lo (infertile) an ni duh khawp mai.
A tihdam theih em?
A enkawl dam lam pang hi chu medical science lam chanpual liau liau a ni tawh a, thui tak ka ziak ve ngam tawh lo. Gene therapy thiamna sang zelah hian an gene defect hi siam that theih a ni tawh em ka chiang chiah lova. He chromosomal disorder trisomy hi siam tha kher lo pawhin Testerone treatment (testerone replacement therapy) hmangin tha takin a enkawl dam ve theih a ni. Testerone treatment avang hian a hmaa a neih ngai loh mipa character thenkhat aw thum deuh te, hmaia hmul to te, tihrawl te a lo insiam a. Hei mai pawh ni lovin fa nei thei chiang bal turin a enkawl dam theih a ni. He treatment hi hlawhtling tur chuan enkawl hma a tha ber niin mithiam te’n an sawi.
Trisomic te i sawi kai nuaih a, triploid te nen hian a in ang em? Science students te pawhin an chhiar ve fo si a, sawi zau belh hlek teh.
Zawh na fing tak anih hi. Aneuploidy leh Polyploidy chung chang hi mi tam takin an hriat pawlh fo thin asin.
Chromosome te hi a pair in an awm tur anih kha. Trisomy/trisomic ah chuan chromosome pair khat zingah khan chromosome extra pakhat lo awm belh ve ta se. Chu pair bikah chuan chromosome pahnih aiah pathum a lo awm tawh ang. Chu chu trisomy an ti. 44 +XY mipa insiam tur aiah 44 + XY + X nei a rawn chhuak ta a. Chu organism chuan 47 chromosomes a lo nei ta thin a ni. Trisomy hi Klinefelter’s syndrome ah kan hmu. Tin pair khat zing ami chromosome pakhat hi kim lo ta se, tichuan chu pair bik chuan chromosome pakhat chauh a nei ang. Chutiang chu monosomy an ti bawk. Monosomy hi Turner’s syndrome ah kan hmu thin.
Triploid ah ve thung chuan organism pakhatin chromosome set thum a nei daih ve thung. Human chromosome set khat hi 23 chromosomes a ni a, chu chu haploid a ni. Normal human in chromosome set 2 kan nei thin a, chutah chuan chromosome 46 a awm. Chu chu diploid an ti a. Triploid anih dawn chuan chromosome set 3 a awm a ngai. Chuti a lo nih si chuan, human in chromosome 69 a neih a tul ang. Triploidy hi human ah a awm thei lo hrim hrim a, plant ah erawh chuan nasa takin chromosome set te an danglam thei a, triploid mai pawh ni lovin tetraploid thlengin an lar em em thin.
Kan ram ah tuai an tam hle a, heng te hi Klinefelter’s Syndrome an ni em?
Tam tak hi chu an ni mai thei a. Tam tak hi chu psychological effect mai mai an nih ka ring a, thenkhat hi chu sex influenced tha lo tak vang ani thei bawk ang. Tam tak hi chu an intihhmuh mai mai anih ka ring bawk. Thudik tak erawh ka bik hre hauh lo mai le.
Similar Posts:
- Mipa leh Hmeichhia-II
- Hmeichhe Pastor!!!
- Manipurah Gay Marriage
- Rawl sawm tuk lam
- Klinefelter’s Syndrome reply-na deuh reuh.